PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti,  30 .01.2006

Nr. PL. X 634


AVIZ

asupra propunerii legislative privind elaborarea de către Guvern a fişei financiare pentru iniţiativele legislative 


În conformitate cu prevederile Regulamentului Camerei Deputaţilor, modificat şi completat prin H.C.D. nr.34/2005, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind elaborarea de către Guvern a fişei financiare pentru iniţiativele legislative, trimisă cu adresa nr. PL.X 634 din 12 decembrie 2005, înregistrată sub nr. 31/1086 din 13. 12. 2005.


Camera Deputaţilor este Cameră decizională.


Senatul , în şedinţa sa din 5 decembrie 2005, a respins propunerea legislativă.


Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă, menţionată mai sus, în şedinţa din 30 ianuarie 2006.


Membrii comisiei au examinat propunerea legislativă supusă avizării, expunerea de motive la propunerea legislativă, punctul de vedere al Guvernului, transmis cu adresa nr. 2210 din 20.09.2005, prin care nu susţine adoptatea propunerii legislative şi avizul negativ al Consiliului Legislativ nr. 609 din 27.05.2005. Cu acest prilej s-a constatat că propunerea legislativă nu ţine cont de faptul că, prezentul conţinut al reglementării propuse este deja instituţionalizat prin art. 15 alin (2) din Legea                   nr. 500/2002. Drept urmare, propunerea legislativă este lipsită de obiect. 


Mai mult decât atât, promovarea iniţiativei legislative ar contraveni prevederilor art.15 din Legea nr. 24/2000 privind normele de tehnică legislativă pentru elaborarea actelor normative, republicată, conform cărora în procesul de legiferare este interzisă instituirea aceloraşi reglementări în mai multe articole sau alineate din acelaşi act normativ ori în două sau mai multe acte administrative.

 În urma dezbaterilor, cu unanimitate de voturi, s-a hotărât avizarea negativă a propunerii legislative.

În raport de obiectul şi conţinutul său, propunerea legislativă face parte din categoria legilor ordinare.

